Sofia Reis ganha mas un midalha di oru, na Nova Yorque, na Estados Unidos di America, na torneiu East Coast Taekwondo Championship. Dja é tirceru midalha ki kel kabuverdiana li sa ganha na terra di Tio Sam, desdi ki é dadu Bolsa di Comité Olímpico Internacional (COI). Keslotu três atleta di ikipa di Taekwondo ki staba tambe ta riprisenta Cabo Verde ês ganha 3 midalha di prata na kel kompitison.
Sofia di kategoria 67 killu, compiti ku doz konkorenti americanas. Joven ganha na primeru jogu pa 19-0 e na segundu pa 15-1. “Keli é nha tirceru midalha desdi k insta na Estados Unidos di América , ku txeu orgulhu, na riprisenta Cabo Verde na Taekwondo. Keli sa dexam kunfianti pa proximus kumpitison ki ta bem”, si ki es atleta fla na jornal asemanaonline.
Tambe otus três ilimentus di ikipa di Taekwondo di Cabo Verde konsigui mas 3 midalha di prata, na torneiu East Coast Taekwondo Championship, ki kontisi na ultimo fin di semana.
Pa lembra ki Sofia é campion nasional e ganhadora di bronze na Open di Tunísia 2014, ê djunta pontu na ranking mundial na kampionatu di Mundu di Taekwondo, nês mês di Maio, na Rússia.
Dipos di kel kompitison li, gosi Sofia Reis teni komu grandi objetivu pripara pa Campeonato Africano de Taekwondo ki ta kontisi na Setembru.
ASemana
kea_Latn kea_Latn kea_Latn kea_Latn kea_Latn kmb_Latn